Fulltrúadeild Bandaríkjaþings greiðir atkvæði í dag um samtals þriggja billjóna dala frumvörp Bandaríkjaforseta til endurbóta á flutningakerfi landsins og stækkunar velferðarkerfisins.
Í yfirlýsingu frá Hvíta húsinu segir að ákvæði frumvarpanna feli í sér sögulega umbreytingu sem mikilvægt sé að nái fram að ganga. Löngu sé orðið tímabært að endurnýja illa farna vegi og brýr, skipaskurði og breiðbandsnet.
Einfaldur meirihluti atkvæða í fulltrúadeildinni nægir til að frumvarpið um endurbætur flutningakerfisins nái fram að ganga. Nancy Pelosi, forseti fulltrúadeildar Bandaríkjaþings, kveðst afar ósátt við að frumvörpin hafi ekki orðið að lögum fyrr en vonast til að það takist nú. Vonir stóðu til að atkvæðagreiðslan yrði í gær en ágreiningur meðal þingmanna frestaði henni.
Matsfyrirtækið Moody's telur að verði frumvörpin tvö að veruleika fjölgi það störfum um eina og hálfa milljón árlega og auki hagvöxt verulega næstu tíu ár. Öldungadeildin hefur ekki enn lagt blessun sína yfir velferðarhluta frumvarpanna og því þarf enn að bíða nokkuð uns hann verður að lögum.